BRATISLAVA. Keď pred šiestimi rokmi vtedajší tréner Vladimír Weiss oznámil nomináciu na svetový šampionát v Afrike, Tomáš Hubočan v nej chýbal, vypadol z nej v poslednej chvíli.
V tom čase nepatril ešte medzi opory reprezentácie, Weiss viac veril iným.
V zlom stave
Dnes je Hubočan v inej úlohe a patrí medzi kľúčových hráčov trénera Jána Kozáka.
Obranca Dinama Moskva sa však 24. apríla na ihrisku mestského rivala CSKA zranil. Odvtedy nehral. "Škoda, že je v zlom stave. Musíme veriť, že sa dá do šampionátu do poriadku. Má problémy s pätou, a to je svinstvo. Nepríjemné zranenie. Čo sa dá robiť," povzdychol si tréner národného tímu Ján Kozák.
Hubočan nebude k dispozícii Dinamu v nedeľu 8. mája v ligovom derby na pôde Spartaka. "Ťažko povedať, kedy sa vráti na trávnik. Najbližšie zápasy vynechá. Na Spartak sa nepripravuje," citovala agentúra TASS trénera Andreja Kobeleva.
Univerzál Hubočan
Podľa ruských zdrojov bude Hubočan s veľkou pravdepodobnosťou absentovať až do konca sezóny. Posledné kolo ruskej ligy sa hrá 21. mája. Nie je známe, či odhad zahŕňa aj majstrovstvá Európy vo Francúzsku (10. júna – 10.júla).
Väčšinu kvalifikácie o postup na ME vo Francúzsku 2016 odohral Hubočan na ľavej strane obrany.
Tréner Kozák ho však využíval i na poste stopéra, alebo pravého obrancu. Všade hral spoľahlivo a nesklamal.
V kvalifikácii odohral všetky zápasy bez striedania. Vynechal iba zápas v Bielorusku, keď nebol fit.
"Považujem za výhodu, že som prešiel všetkými pozíciami v obrane," tvrdil Hubočan.
V Kozákových plánoch mal húževnatý a v súbojoch silný obranca dôležité miesto.
Cez jeho priestor súperi prenikali veľmi ťažko, aj preto mal viac priestoru na útočenie krídelník Vladimír Weiss.